ועדת החינוך, התרבות והספורט, כנסת 20, פרוטוקול מספר 239, 2016-07-18 09:30

יעקב מרגי: בוקר טוב, אני מתכבד לפתוח את ישיבת ועדת החינוך, התרבות והספורט של הכנסת.

יעקב מרגי: 18 ביולי 2016.

יעקב מרגי: י"ב בתמוז, תשע"ו.

יעקב מרגי: הנושא על סדר-היום: הצעת חוק הספורט (תיקון – מניעת תשלום כפל ביטוחים), של חבר הכנסת יואל רזבוזוב וחברי כנסת נוספים, וכן של חבר הכנסת מיקי מכלוף זוהר וחברי כנסת נוספים.

יעקב מרגי: ההצעות הן לא זהות, אבל הן מוזגו להצעה אחת.

יעקב מרגי: יש הסכמה על הנוסח של חבר הכנסת רזבוזוב, נכון?

יואל רזבוזוב: הסכמה בין המשרדים?

יעקב מרגי: לא, בוועדת שרים.

יואל רזבוזוב: ועדת השרים אישרו.

יעקב מרגי: אישרו את שני החוקים?

יואל רזבוזוב: לא, את החוק שלי.

יואל רזבוזוב: החוק שלי מיקי, הבנתי שהוא במשא ומתן.

יעקב מרגי: אז אנחנו נצביע תחילה על מיזוג החוקים.

יואל רזבוזוב: אנחנו צריכים למזג את החוקים?

יעקב מרגי: כן.

<מירב ישראלי: כי לא נכין אותם לחוד לקריאה ראשונה, זה אותו נושא.

<מירב ישראלי: אז לפי סעיף 79(ג) לתקנון, אפשר למזג, גם לא צריך אישור של ועדת הכנסת, כי זה בשלב של קריאה טרומית.

יעקב מרגי: מי בעד המיזוג?

יעקב מרגי: מי נגד?

יעקב מרגי: בעד אישור מיזוג שתי הצעות החוק – פה אחד

יעקב מרגי: נמנעים – אין

יעקב מרגי: אין נמנעים.

יעקב מרגי: אושר פה אחד.

יעקב מרגי: אני אתן לחבר הכנסת המציע וליועצת המשפטית של הוועדה להסביר את הרציונל של החוקים.

יעקב מרגי: לאחר מכן, מי שירצה מהנוכחים, מהמוזמנים, להתייחס לחוקים, מוזמן לבקש רשות דיבור ולהתייחס.

יעקב מרגי: לאחר מכן נקדם את זה לקראת קריאה ראשונה.

יעקב מרגי: בגדול, הצעות החוק באו להסדיר מצב של כפל תשלומים שספורטאים צעירים ומבוגרים – נסביר את זה בהמשך – נאלצים לשלם בגלל שהם נמצאים במסגרות שונות ומקבילות.

יעקב מרגי: אני חושב שזו ברכה, ויישר כוח לחבר הכנסת שחשב על הדבר הזה.

יעקב מרגי: בבקשה, חבר הכנסת יואל רזבוזוב.

יואל רזבוזוב: אני אתייחס להצעה שלי.

יואל רזבוזוב: ההצעה של חבר הכנסת מיקי זוהר יותר מורחבת, יש לה עוד סעיף.

יואל רזבוזוב: ההצעה שלי מדברת על כפל ביטוחים שההורים נאלצים לשלם בעקבות הפעילות הספורטיבית של ילדיהם.

יואל רזבוזוב: אנחנו מדברים כאן רק על ילדים שנמצאים במערכות החינוך, וההורים משלמים תשלומי הורים ויש להם ביטוח תאונות אישיות 24 שעות בארץ, בחו"ל, בכל פעילות שהם עושים.

יואל רזבוזוב: אני תמיד נותן דוגמה שאם ילד נמצא בחוג ג'ודו ובחוג לכדורגל, אז הוא משלם בתחילת השנה גם ביטוח בחוג ג'ודו, גם בחוג לכדורגל, ואם באמצע השנה הוא החליט לעבור לעוד חוג, אז הוא משלם עוד פעם ביטוח תאונות אישיות לחוג נוסף שהוא נרשם, והוא כבר מבוטח על-פי חוק לימודי חובה, תשלומי הורים.

יעקב מרגי: דרך אגב, זאת הצעת חוק שמיד אחרי הדיון הזה - - -

יואל רזבוזוב: נכון, זה המצב, זה הנושא.

יואל רזבוזוב: הוא כבר מבוטח.

יואל רזבוזוב: זאת אומרת שההורים נאלצים לשלם כפל ביטוחים.

יואל רזבוזוב: לפי הניסיון – אני בא מהרקע – לא תובעים הרבה את הביטוחים האלה, ההורים הרבה פעמים משלמים – אני לא רוצה להכניס, כל מאמן, כל גוף משתמש בביטוח איך שהוא רוצה.

יואל רזבוזוב: באמת מיותר, והכסף הפנוי שיישאר להורים, יוכלו להשתמש בו איך על-פי רצונם, או לרשום את הילדים לעוד חוג.

יואל רזבוזוב: זה באמת מיותר.

יואל רזבוזוב: כל הגופים הסכימו.

יואל רזבוזוב: יש מכתב של משרד האוצר שתומך, שזה בהחלט כפל ביטוחים, אגף שוק ההון.

יואל רזבוזוב: עוד בקדנציה הקודמת היו לי שיחות עם משרד האוצר, עם אגף הביטוחים.

יואל רזבוזוב: אני חושב שהגיע הזמן לשנות.

יואל רזבוזוב: אני רוצה להודות לכבוד היושב-ראש שנענה במהירות, כי אנחנו רוצים להספיק עם הצעת החוק, כדי שבתחילת השנה נחסוך להורים מאות מיליוני שקלים.

יואל רזבוזוב: תודה.

ענת ברקו: תודה, אדוני יושב-הראש, אני רוצה לברך את חברי, חבר הכנסת רזבוזוב על הצעת החוק הכול כך חשובה.

ענת ברקו: אני רואה בה השלכה הרבה מעבר לספורט.

ענת ברקו: יש כל כך הרבה כפל ביטוחים, וכל כך הרבה דברים.

ענת ברקו: היזמה הזאת בהחלט תוריד את הנטל מההורים, כמו שאנחנו רוצים להוריד את הנטל של תשלומי ההורים, שהם כל כך כבדים ומכבידים, במיוחד כשיש יותר מילד אחד.

ענת ברקו: אני חושבת שאפשר לקחת את הכסף שיתפנה ולהשקיע יותר בספורט.

ענת ברקו: ספורט תורם לבריאות הנפשית, הספורט הוא חלק מאורחות החיים.

ענת ברקו: לילדים – הדבר מכניס אותם לאיזושהי מסגרת, גם של משמעת, גם של שגרת חיים, שהיא טובה.

ענת ברקו: ולכן אני בהחלט מברכת את חברי, כל הכבוד.

ענת ברקו: תודה, אדוני היושב-ראש.

יואל רזבוזוב: אני אוסיף עוד מילה.

יואל רזבוזוב: החוק הזה הוא גם חוק של מודעות בנושא כפל הביטוחים, כי גם חוג שהוא לא על-פי חוק הספורט ולא אמורים לבטח, למשל חוג דרמה, בתחילת שנה גם מבקשים ביטוח.

יואל רזבוזוב: בהרבה מקומות ההורים לא יודעים ובתחילת שנה מבקשים ביטוח.

יואל רזבוזוב: ככה אנחנו נפתח את העיניים שלהם, ולפני שהם שומעים שהם צריכים לשלם ביטוח, הם יבדקו אם בכלל הם צריכים או לא צריכים לשלם.

יעקב מרגי: אני רק אומר, בהצעת החוק של חבר הכנסת מיקי מכלוף זוהר, בסעיף השני, גם במקומות עבודה.

יעקב מרגי: יש ליגות של מקומות עבודה, ספורט של מקומות עבודה.

יעקב מרגי: גם שם, הובא לידיעתי שהמוסד לביטוח לאומי מכיר בזה כתאונת עבודה אם קורה משהו, אז אין סיבה לבטח.

יואל רזבוזוב: עובד יכול לתבוע ביטוח לאומי.

יעקב מרגי: היועצת המשפטית רוצה להתייחס.

יעקב מרגי: בבקשה.

<מירב ישראלי: יש לנו פה שתי הצעות, אחת של חבר הכנסת יואל רזבוזוב ואחרים, היא מתייחסת רק לנושא תלמידים וביטוח תאונות אישיות, שאנחנו יודעים שמכסה 24 שעות.

<מירב ישראלי: הרבה הורים לא יודעים שיש כיסוי של 24 שעות, הם חושבים שיש רק בבית הספר.

<מירב ישראלי: הכיסוי הוא של 24 שעות.

<מירב ישראלי: הצעת החוק של חבר הכנסת מיקי זוהר היא רחבה, ויש בה התייחסות גם לספורטאים קטינים שהם תלמידים, אבל גם לספורטאים בגירים, בשני היבטים.

<מירב ישראלי: לאחד היושב-ראש התייחס, הנושא של פעילות במסגרת עבודה, אבל לא רק זה, אלא גם ספורטאים שמקבלים בתמורה להשתתפותם בתחרויות שכר חודשי בסכום שהוא בגובה שכר מינימום, שאז הם מבוטחים, במירכאות, על-ידי הביטוח הלאומי.

<מירב ישראלי: הסעיף שאנחנו מתקנים הוא סעיף 7 בחוק הספורט.

<מירב ישראלי: הסעיף הזה אומר: "אגודת ספורט, ארגון ספורט, התאחדות ואיגוד יבטחו את הספורטאים הנוטלים חלק בתחרויות ספורט המאורגנות בידם או מטעמם".

<מירב ישראלי: צריך לשים לב שגם שם אולי נעשים ביטוחים שלא לפי החוק.

<מירב ישראלי: לפי החוק, החובה היא רק לגבי תחרויות, ואת הסעיף הזה מוצע לתקן.

<מירב ישראלי: אחרי שהתיקון הזה יעבור, נראה לי שיחסית מעט מהספורטאים יהיו מבוטחים על-ידי האגודות, כי אני משערת שחלק גדול מהאנשים אמורים להיות מבוטחים לפי שלוש האופציות שמופיעות בשני החוקים.

<מירב ישראלי: נשמע אולי את הגורמים.

יעקב מרגי: נתחיל מהתלמידים.

יעקב מרגי: משרד החינוך נמצאים אתנו?

יעקב מרגי: ייעוץ משפטי של משרד החינוך?

<מאיר ממן: משרד החינוך, ייעוץ משפטי, עדיין לא הגיע.

<מאיר ממן: אני נמצא פה, מאיר ממן, ממונה על הביטוח.

יעקב מרגי: התייחסות לחוק יש לכם?

<מאיר ממן: ערבבתם בין שני התיקונים.

יעקב מרגי: בסדר.

יעקב מרגי: כרגע נדבר על התלמידים.

<מאיר ממן: לגבי התלמידים, צריך לתת תשומת לב למי בוחן, כאשר אגודת ספורט אמורה לבחון אם התלמיד הזה מבוטח בביטוח תאונות אישיות או לא.

<מאיר ממן: ולא כל התלמידים מבוטחים בביטוח תאונות אישיות.

יעקב מרגי: אין תלמידים - - -

<מאיר ממן: כן.

<מאיר ממן: כל התלמידים שלומדים במוכר שאינו רשמי, החובה החוקית לא חלה עליהם, לא חלה על הרשויות לגביהם.

<מירב ישראלי: זה לא נכון, לדעתי.

יעקב מרגי: זה לא נכון.

יעקב מרגי: זה לא נכון.

<מירב ישראלי: עד כמה שאני זוכרת את החוק, כתוב:

<מירב ישראלי: מי שזכאי ללימוד חובה.

<מירב ישראלי: מי שזכאי זה גם - - -

<מאיר ממן: מי שזכאי ללימוד חובה לא כולל את - - -

<מירב ישראלי: כולל.

<מירב ישראלי: ההגדרה כוללת.

<מירב ישראלי: משפטית היא כוללת.

<מירב ישראלי: אני לא יודעת מה אתם עושים, אבל משפטית היא כוללת.

יעקב מרגי: אתה כנראה החלקת במדרון חלקלק לוויכוח של הרשויות המקומיות אם הן רוצות לקחת את זה על עצמן, או לא רוצות לקחת את זה על עצמן, את הארגון של זה.

יעקב מרגי: יש ויכוח על זה, יש חוק נהרי וכולי.

יעקב מרגי: אבל אנחנו לא שם.

יעקב מרגי: אומרת לך היועצת המשפטית, ואני – בוודאות, זה צף בדיון שדיברנו על ביטוח תאונות, וזה חל על כל תלמיד שהוא על-פי חוק חינוך חובה חינם.

יעקב מרגי: משרד התרבות.

יעקב מרגי: יש משילות במדינת ישראל?

יעקב מרגי: אני לא מעודכן בימים האחרונים, מאז ההפיכה בתורכיה.

יעקב מרגי: יש משילות במדינת ישראל?

יעקב מרגי: יש שני חוקים שנוגעים למשרד החינוך.

יעקב מרגי: נעשה את זה עם משרד התרבות והספורט.

יעקב מרגי: בבקשה, אדוני.

<שי סומך: שי סומך, משרד המשפטים.

<שי סומך: לגבי פסקה (2), רציתי להעיר שכדאי שהביטוח הלאומי יעבור על הנוסח כדי לראות שזה מתאים לפסיקה שמכירה בתחרויות ספורט.

<שי סומך: אולי כדאי לזמן אותם לקראת הדיון - - -

יעקב מרגי: מנהלת הוועדה, לקראת הדיון הבא בחוק, אני מבקש לזמן את המוסד לביטוח לאומי שיתייחס.

יעקב מרגי: הערתך במקום, מתבקשת.

יעקב מרגי: אנחנו לא רוצים להישען על בינתנו.

<שי סומך: צריך גם להעיר שיש כאן תקרה.

<שי סומך: בחוק הביטוח הלאומי יש תקרה של זכויות, היא לדעתי, ארבע או חמש פעמים השכר הממוצע במשק.

<שי סומך: מעבר לזה אין ביטוח.

<שי סומך: אני מאמין שהספורטאים שמקבלים שכר גבוה, יש להם כושר מיקוח, והם ישיגו ביטוח טוב במסגרת החוזה ביניהם, אז זה לא נראה לי קריטי.

<קריאה: זה לא תלמידים.

<שי סומך: לא, אני מדבר על פסקאות (1) ו-(2).

יעקב מרגי: יש פה את נציגי אגודת הספורט, הם גם יתייחסו.

<שי סומך: עוד הערה.

<שי סומך: לגבי פסקה (1), עוד פעם, זה לא עניין משפטי, אני רק רוצה נקודה למחשבה.

<שי סומך: ספורטאי הוא מקצוע מסוכן, ואני מאמין שביטוח חיים – או שחברת הביטוח תימנע מלעשות ביטוח, או שתעשה החרגות, או שזה יהיה יקר מאוד.

<שי סומך: יכול להיות שפסקה (1) דווקא מוזילה את העלות לספורטאי כי יש כאן יתרון לגודל, והאגודה יכול להשיג ביטוח בתנאים יותר טובים.

<מירב ישראלי: אם לא יהיה את סעיף (1).

<שי סומך: כן, שיהיה המצב הקיים.

<שי סומך: לשיקול דעת הוועדה, יש פנים לכאן ולכאן לגבי פסקה (1), לגבי החרגה של החובה לבטח ספורטאים בתחרויות.

<מירב ישראלי: מאחר שיש תקרה - - -

<שי סומך: לא, לא רק בגלל התקרה.

<מירב ישראלי: אתה לא יכול להשיג מעבר לזה.

<שי סומך: גם בלי התקרה.

<שי סומך: אני מתאר לעצמי שביטוח חיים למקצוע מסוכן כמו ספורטאי, יותר קשה להשיג אותו.

<שי סומך: או שחברת הביטוח תסרב לבטח, או שהמחיר יהיה יקר, או שיהיו החרגות.

<שי סומך: אז אני מאמין שכשאגודה נמצאת מול חברת הביטוח היא יכולה להשיג תנאים יותר טובים מאשר הספורטאי.

יעקב מרגי: אנחנו הזמנו גם את משרד האוצר, אפרופו משילות.

יעקב מרגי: הם לא אישרו שהם מגיעים.

<מירב ישראלי: האמת היא שהמפקח על הביטוח היה כדאי - - -

יעקב מרגי: לקראת הדיון הבא.

יעקב מרגי: לקראת הדיון הבא.

יעקב מרגי: אנחנו עכשיו רק בהכנה לקריאה ראשונה, אבל המסננת תלך ותהיה יותר דקה לקראת הקריאה השנייה והשלישית, לכן אנחנו נזמין גם את הממונה על הביטוח.

יעקב מרגי: מרכז השלטון המקומי, יש לו התייחסות בנושא?

<רות דיין מדר: עורכת הדין רות דיין מדר.

<רות דיין מדר: אנחנו מברכים על הצעת החוק.

<רות דיין מדר: אנחנו חושבים שהצעת החוק במהותה נכונה.

<רות דיין מדר: אנחנו חושבים שצריך לשים לב לשתי סוגיות.

<רות דיין מדר: כיום יש שתי פוליסות של ביטוח – אחת של תלמידים ואחת של ספורטאים, וברור לנו שברגע שפוליסת הספורטאים תתייתר, התביעות של התלמידים הספורטאים ישפכו לתוך הפוליסה של החינוך, והמשמעות היא שהפוליסה תעלה, לדעתי, בעשרות או מאות אחוזים.

<רות דיין מדר: למה?

<רות דיין מדר: כי ככל שיש יותר תביעות – אנחנו יודעים.

<רות דיין מדר: ככל שאתה תובע יותר - - -

יעקב מרגי: ברור, אבל לא עשרות או מאות אחוזים.

<רות דיין מדר: אנחנו לא יודעים, זה איזשהו נעלם.

<קריאה: - - - שתי פוליסות.

<רות דיין מדר: אין שתי פוליסות, תהיה פוליסה אחת.

יעקב מרגי: רבותי, אני מבקש לא להפריע לה.

יעקב מרגי: הטענה שלך במקום.

<רות דיין מדר: אני אומרת שזה נעלם שחור שאנחנו לא יודעים אותו, וצריך לבדוק אותו, אקטוארים של ביטוח.

<רות דיין מדר: אנחנו לא מומחים.

יעקב מרגי: אני חושב שהערתך במקום.

<רות דיין מדר: דבר שני, ניסינו – גם עם אקטוארים של חברת הביטוח, של החברה למשק וכלכלה – להבין אם מדובר בכפל ביטוחי גם לגבי הפיצוי וגם לגבי מרכיבי הביטוח.

<רות דיין מדר: לא בהכרח הם אחד לאחד, וצריך לוודא כשאנחנו עוברים לפוליסה אחת, אולי צריך להרחיב אותה, מה המשמעות, או לומר אין צורך במרכיבים שהיו עד היום ובהיקף התשלום עבור פציעה כזאת או אחרת.

<רות דיין מדר: אני אומרת שצריכה להיות איזושהי ועדת בדיקה שתבין לעומק מה המשמעויות, שלא נבוא לברך, וחס ושלום, נצא משהו אחר.

יעקב מרגי: מקובל.

יעקב מרגי: הערתך תיבחן.

יעקב מרגי: אתה רוצה להתייחס לזה?

יעקב מרגי: בבקשה.

יואל רזבוזוב: יש לי מכתב מהמועצה לצרכנות שהפנו לנקודה הזאת, שהם מברכים, אבל חוששים שזה יכול ליקר.

יואל רזבוזוב: התשובה שלי היא כזאת – החוק הוא, לדעתי, מ-2008.

יואל רזבוזוב: עד 2008 זה עלה אותו כסף, אפילו פחות, ולא היה ביטוח על-פי חוק הספורט, ושום דבר לא קרה.

יואל רזבוזוב: מאז שהוא נכנס, לא ראינו איזושהי הוזלה.

יעקב מרגי: היא אמרה שיכול להיות שצריך לבחון את זה.

יואל רזבוזוב: מה שאני אומר שחשוב בנקודה הזאת – היה ביטוח אחד רק של משרד החינוך, וכל התלמידים היו מבוטחים על-ידו, גם בספורט.

יואל רזבוזוב: ואז נכנס התיקון של חוק הספורט, ונכנס הביטוח הזה, ושום דבר לא השתנה.

יואל רזבוזוב: אנחנו נשארנו באותו כסף.

יעקב מרגי: חזרנו למצב הקודם.

יואל רזבוזוב: פשוט מחזירים את המצב לקדמותו.

יעקב מרגי: ראש עיריית נשר, בבקשה.

<אבי בינמו: אדוני היושב-ראש, ציינת שיש דברים שהם למעלה מבינתנו.

<אבי בינמו: כדי לפתור את זה אנחנו עושים עשה לך רב, אתה פותר את הדבר הזה.

<אבי בינמו: אני חושב שהצעת החוק הזו היא מצוינת.

<אבי בינמו: מה שאני רוצה לשאול, גם את חבר הכנסת רזבוזוב – אנחנו באים מעיר קטנה שיש לה אלפי ספורטאים בכדורגל, בכדורסל, בג'ודו, בקרטה, וכיוצא בזה.

<אבי בינמו: כולם שם משלמים ביטוח.

<אבי בינמו: חלק בקבוצות הכדורגל של הילדים, נערים.

<אבי בינמו: אז מה?

<אבי בינמו: זה יתבטל לפי הצעת החוק הזו?

יעקב מרגי: כן.

יואל רזבוזוב: לפי הצעת החוק הם לא יחויבו.

יואל רזבוזוב: מי שרוצה, שיעשה, מי שלא רוצה, לא עושה.

<אבי בינמו: החוק שיהיה לתלמידים יתאים לנו - - -

יואל רזבוזוב: יכסה.

יואל רזבוזוב: זה יחסוך גם לרשויות המקומיות וגם להורים.

<אמיר נבון: עורך דין אמיר נבון, ההתאחדות לכדורגל.

<אמיר נבון: קודם כל, אני גם מברך על ההצעה גם כמי שעובד בהתאחדות כמה שנים וגם כהורה לילד שנמצא בחוג לכדורגל כבר שנה.

<אמיר נבון: שתי הערות.

<אמיר נבון: ההערה הראשונה, לדעתי, היא הערה משלימה.

<אמיר נבון: אם באמת מטרת החוק היא למנוע תשלומים כפולים ולהוריד את כמות התשלומים שההורים משלמים, צריך איזושהי הערה משלימה בחוק הספורט, שהאגודות או בתי הספר לכדורגל יפרטו בגבייה שלהם מה הם לוקחים עבור ביטוח, ומה עבור מרכיבים אחרים.

<אמיר נבון: כי תיאורטית, יכול להיות שמחר הם ייקחו את אותו סכום, ואי-אפשר לדעת כמה זה באמת חסך להורים.

<אמיר נבון: המטרה שיבואו עוד ילדים בעקבות ההוזלה הזאת.

<אמיר נבון: הערה שנייה, נקודה למחשבה – אני מתייחס כרגע להצעה השנייה, לא להצעה של חבר הכנסת רזבוזוב.

<אמיר נבון: היא מכסה את הספורטאים, לפחות כדורגלנים, שמחולקים לשלושה – מקצוענים, חובבים ונוער.

<אמיר נבון: לגבי החובבים, הם עדיין יצטרכו לעשות ביטוח כי הם לא מקבלים שכר, וזה לא יבוצע להם דרך הביטוח הלאומי.

<אמיר נבון: גם אין לנו דרך לבדוק את זה, כי הם לא מקצוענים ומפקידים את החוזה אצלנו, ומן הסתם, רובם לא תלמידים.

יעקב מרגי: מי שלא מכוסה, בוודאי שהחוק הזה לא בא לקלקל.

יעקב מרגי: אבל מי שכבר מכוסה, חבל שישלם על עוד כיסוי, שבסוף הוא צריך להצהיר אם בעבור פגיעה זו הוא מקבל מפוליסה אחרת, וחבל, הוא לא יקבל תשלום.

יעקב מרגי: זה גם מרתיע מי שאין לו יכולת כלכלית.

יעקב מרגי: הרציונל בשיחות שלי עם חבר הכנסת רזבוזוב – גם ככה ספורטאים מקצוענים נאלצים לשעבד נכסים של ההורים שלהם בשביל להיות מקצוען, ותוסיף להם עוד עלות – אם אפשר להקל, בבקשה.

יעקב מרגי: בבקשה, אדוני.

<אהוד לוי: אהוד לוי מההתאחדות לכדורגל.

<אהוד לוי: הערה ראשונה, רציתי להימנע מהשימוש בביטוי ביטוח כפל, כי זה לא ביטוח כפל.

<אהוד לוי: בביטוחי חיים אין ביטוח כפל, אתה יכול לעשות כמה פוליסות שאתה רוצה, ובמקרה של פציעה או במקרה של מוות, אתה יכול לתבוע את כל הפוליסות ולקבל בכל פוליסה את הסכום.

<אהוד לוי: לכן זה לא ביטוח כפל.

<אהוד לוי: להערה של השלטון המקומי – אם תלמיד נפצע, הוא רשאי לתבוע את הפיצויים שמגיעים לו מכוח הפוליסה גם לפי חוק הספורט וגם לפי פוליסה של בתי הספר.

<אהוד לוי: ולכן אני לא רואה את הזליגה.

<אהוד לוי: יכול להיות שזה לא מבוצע היום מחוסר מודעות, אבל מבחינה עניינית, אני לא רואה את הזליגה מהספורט לכיוון התלמידים כפי שהוצג - - -

יעקב מרגי: אבל כשתהיה רק פוליסה אחת – היא צודקת, שתהיה רק פוליסה אחת.

<אהוד לוי: לא תהיה זליגה, כי גם היום יש לו שתי פוליסות והוא תובע את שתיהן.

<קריאה: הוא לא יכול לתבוע את שתיהן.

<קריאה: הוא לא יכול.

<אהוד לוי: אז אני אומר לך שהוא רשאי לתבוע את שתיהן כי אנחנו מדברים על ביטוח תאונות אישיות.

יעקב מרגי: לא, אני לא הולך לשם.

יעקב מרגי: הרי מה החוק הזה רוצה?

יעקב מרגי: מה חבר הכנסת, בתיקון שלו, רוצה לעשות?

יעקב מרגי: אם אני תלמיד בית ספר ואני גם מתאמן בענף ספורט כזה או אחר, כדי להתחיל, עד היום אילצו אותי להציג פוליסת ביטוח.

יעקב מרגי: החוק הזה אומר שמספיק שאני אומר לו שאני תלמיד בית ספר ומכוח החוק אני מבוטח על-ידי ביטוח תאונות של בית הספר, אני לא צריך לבטח את עצמי.

יעקב מרגי: אין סיכוי שהוא יבטח את עצמו פעמיים, זה החוק.

יעקב מרגי: אנחנו מדברים על המקרה הזה.

יעקב מרגי: בא השלטון המקומי ואומר שבמקרה הזה, אם אנחנו נשית על הפול של התביעות של התלמידים – תקני אותי אם לא כיוונתי לדעתך – גם את הפציעות של הספורט, אני עלול לשנה הבאה להגדיל את עלות הפוליסה, ואנחנו נידרש – בסדר, בואי נבחן את זה.

<סמדר סגל: גם ככה הם תובעים.

<אהוד לוי: אז את זה ניסיתי לסייג.

<אהוד לוי: את מטרת החוק הבנתי, וזה בסדר, אין עם זה שום בעיה.

<אהוד לוי: כל מה שזה אומר - - -

יואל רזבוזוב: אבל אנחנו מחזירים את המצב לקדמותו.

יואל רזבוזוב: לפני עשר שנים זה היה המצב, לא היה חוק הספורט.

יואל רזבוזוב: היה חוק רגיל, אחד למי שנפצע.

<אהוד לוי: אין ויכוח.

<אהוד לוי: כל הכוונה של העניין היא שבמקום שיהיה סכום ביטוח של 200, אתה אומר שלפי דרישת החוק אני צריך 100, אז אנחנו נבטח את ה-100 כנדרש על-פי החוק, ולא מעבר לכך.

<אהוד לוי: אז אתה מוריד את כמות התשלומים, אבל זה עדיין לא אומר שזה יגדיל את כמות התביעות כי כמות התביעות תישאר קבועה.

<אהוד לוי: תלמיד שנפצע היום בפעילות ספורט רשאי לתבוע את שתי הפוליסות ולקבל פיצויים משתי הפוליסות.

יעקב מרגי: אם הוא היה מבוטח בשתי פוליסות.

יעקב מרגי: אוקיי, תודה.

יעקב מרגי: סמדר, בבקשה.

יעקב מרגי: את הולכת לדבר בדיון הבא.

<סמדר סגל: גם.

<סמדר סגל: קודם כל, אני מברכת.

<סמדר סגל: אני כן רואה בזה כפל.

<סמדר סגל: אני רוצה להתייחס למה שאת אמרת, שזה מעמיס על פוליסות תאונות אישיות.

<רות דיין מדר: אני אומרת אולי.

<סמדר סגל: אולי.

<סמדר סגל: אז אני אומר שכבר היום, תלמידי ישראל, לא משנה איפה הם נפצעים, 24 שעות ביממה, פונים לפוליסה, אז זה לא זה.

<סמדר סגל: יואל הרבה יותר מקצועי בתחום של הספורט, הוא אמר שהרבה תאונות בספורט לא היו לנו, אני לא רואה בזה בעיה.

<סמדר סגל: לגבי מה שאתה אמרת – אז אפשר לקנות עוד פוליסות, ועוד פוליסות.

יעקב מרגי: מי שרוצה, שיקנה.

<סמדר סגל: אפשר גם מיליארד שקל אם קורה לנו משהו.

<סמדר סגל: מה שאני אומרת, שאני מברכת.

<סמדר סגל: לגבי כל החוגים שנמצאים בבתי הספר, ולא משנה איפה הם, יש רשלנות.

<סמדר סגל: זאת אומרת שאם קורה משהו לתלמיד וזה מרשלנות, זה בכלל לא צריך להיות על חשבון ההורים.

<סמדר סגל: זאת אומרת שאם יש חוג אחר הצהריים בבית ספר מסוים והתרשלו שם, צריך להיות לאותו גוף צד ג' - - -

<מירב ישראלי: זה לא ביטוח, זה משהו אחר.

<סמדר סגל: נכון.

<סמדר סגל: אז אנחנו מדברים על פוליסה פרטית שהיא תאונות אישיות, שהיא סכומים קבועים, אז מספיקה לנו אחת.

<סמדר סגל: אני מברכת בשם פורום ועדי ההורים הארצי, ואני סמדר סגל, יושבת-ראש ועד הורים עירוני בנתניה.

יעקב מרגי: משרד התרבות הגיע.

יעקב מרגי: בבקשה אדוני.

יעקב מרגי: יש לכם עמדה על הצעות החוק?

<דודו מלכא: דודו מלכא, סגן ראש מנהל הספורט.

<דודו מלכא: אנחנו מקיימים דיונים זה מספר שנים.

<דודו מלכא: גם עם יואל רזבוזוב קיימנו דיונים.

<דודו מלכא: בכדי להשלים את התמונה, קיימנו דיון מקדים עם משרד החינוך, ולאחר מכן עם משרד האוצר, עם שוק ההון, הממונה על הביטוח.

<דודו מלכא: הצגתי מסמך, שאני מניח שהוא נמצא פה בפני הוועדה, ויואל מחזיק בו, שבו הם מחזקים את העמדה שהפוליסה הנהוגה היום על-פי חוק חינוך חובה, שמי שאחראי לזה הוא השלטון המקומי יחד עם הרשויות המקומיות, היא פוליסה שגוברת במהות שלה באופן כללי – נכון שסעיף כזה או אחר לא נכלל שם – על הפוליסה המבוקשת בחוק הספורט.

<דודו מלכא: לכן אנחנו רואים בזה נטל וקושי שברגע שההורים של הספורטאי נדרשים לשלם גם עבור הפעילות, גם עבור ביטוח, גם עבור בדיקה רפואית, זה מאוד קשה, ולעתים אפילו לא מצטרפים למספר הספורטאים שאנחנו רוצים להעצים ולהגדיל.

<דודו מלכא: לכן אנחנו רואים בזה צעד מבורך שיכול לעזור לנו.

<דודו מלכא: אני מקבל גם את מה שאמרה סמדר וגם את מה שאמר הקודם לה כיוון שמי שנפצע תובע גם את הביטוח שהוא עשה מתוקף חוק הספורט, וגם את בית הספר.

<דודו מלכא: אם כך, יש לזה כיסוי ואנחנו יכולים להיות סמוכים ובטוחים שאנחנו לא מזניחים את הילדים.

<דודו מלכא: אין צורך להטיל עליהם את הנטל הזה.

יעקב מרגי: תודה רבה.

יעקב מרגי: מרכז מכבי.

<נאור גלילי: בוקר טוב לכולם.

<נאור גלילי: קודם כל, אני רוצה לברך את החברים יואל רזבוזוב ומיקי זוהר על הצעת החוק.

<נאור גלילי: במשך שנים אנחנו עומדים אחרי הסיפור הזה.

<נאור גלילי: אנחנו זה גם מרכז הפועל לצדי.

<נאור גלילי: במשך שנים מטפלים בכל הספורטאים.

<נאור גלילי: למעשה, אנחנו מרכזים את כל הביטוחים שלהם במסגרת ביטוחים קולקטיביים.

<נאור גלילי: אנחנו, ביחד עם חברי הכנסת ומשרד הספורט, פנינו בבקשה לאגם – אני קורא לזה לאגם – את משאב הביטוח ולא לעשות כפל ביטוחים.

<נאור גלילי: התפרסנו גם לנושא של מקומות עבודה וספורטאים מקצוענים.

<נאור גלילי: אני חושב שכל מי שמשלם ביטוח לאומי במדינת ישראל זכאי לביטוח.

<נאור גלילי: אנחנו כל הזמן מדברים פה על מקומות עבודה, וחסר לי פה העניין של הספורטאים בליגות הראשונות, ליגה ראשונה וליגה שנייה, שהם משלמים ביטוח לאומי יותר מכל אחד כי המשכורות של הספורטאים גבוהות למזלם, או לא לצערם של אחרים.

<נאור גלילי: אני חושב שהכיסוי צריך להיות כיסוי מקיף של כל הספורט בישראל.

<נאור גלילי: האגודות היום לא עומדות במעמסה הכספית הזו.

<נאור גלילי: חברות הביטוח – חלקן בצדק – מעלות את הפרמיות מדי שנה.

<נאור גלילי: אני חושב שההצעה הזו היא הצעה מבורכת, צריך להכיל בה את כל הספורט בישראל, כי כולם מוגנים, כולם משלמים ביטוח לאומי.

<נאור גלילי: יש לי רק איזושהי בקשה, אני מניח שנעלה את זה גם בדיונים הבאים, שלא ייווצר כאוס.

<נאור גלילי: כאוס ייווצר מזה שפתאום לא תהיה שליטה – מי רושם, מי אחראי, מי ספורטאי, מי לא ספורטאי, למי מוגשות התביעות וכולי.

<נאור גלילי: אין לנו בעיה להמשיך את השירות הזה, מרכזי הספורט, ולקחת עלינו את הנטל הזה, כל אחד עם האגודות המסונפות אליו, ולרכז עבור מרכז השלטון המקומי, עבור חברות הביטוח, עבור ביטוח לאומי, עבור כל מי שצריך, להמשיך ולרכז את כמות הספורטאים כדי שתהיה שליטה.

<נאור גלילי: שהורה, או ספורטאי שייפצע ויצטרך לתבוע, תהיה לו כתובת, יהיה לו לאן לפנות, כי חלק גדול מזה זה השירות שנתנו חברות הביטוח.

יעקב מרגי: אני לא הבנתי למה שיהיה כאוס.

יעקב מרגי: אדם מתאמן במסגרת אגודת מכבי בנתניה.

יעקב מרגי: אם הוא נפצע שם, הוא הולך ל - - - אם הוא נפצע בבית ספר, הוא פונה לרשות המקומית.

<נאור גלילי: א', לגבי ביטוח לאומי, ב', לגבי מי מתאמן.

<נאור גלילי: יבוא ילד שנפצע ברחוב – למרות שזו אותה תביעה – ויגיד נפצעתי באימון כדורגל.

<נאור גלילי: אולי הוא לא רשום באגודה.

יעקב מרגי: היום עובד שהחליק באמבטיה וטוען נפצעתי בדרכו לעבודה – יש דרכים, יש כללים.

יעקב מרגי: אנחנו לא הולכים ליצור מנגנון חדש.

<נאור גלילי: אני אומר, צריך לעשות איזשהו סדר כדי שיהיה סדר, כדי שלא יפלו אנשים בין הכיסאות.

יעקב מרגי: אוקיי, תודה.

יעקב מרגי: איגודי הספורט.

יעקב מרגי: תציגי את עצמך, ולא לחזור על דברים שנאמרו, אנחנו רוצים להתקדם בחקיקה.

<כנרת גנצ'רסקי: אני כנרת גנצ'רסקי.

<כנרת גנצ'רסקי: אני אברך על היזמה.

<כנרת גנצ'רסקי: יש לי איזושהי בקשה, במסגרת זה שאתם מתכוונים לאחד את הצעות החוק, אני חושבת שיש חלל מסוים שנשכח.

<כנרת גנצ'רסקי: אני יודעת שעובדים על זה, אני מבקשת כן לנסות להעלות את זה היום.

יעקב מרגי: מהו החלל?

<כנרת גנצ'רסקי: לגבי ספורטאי נבחרות ישראל.

<כנרת גנצ'רסקי: יואל יודע יותר מכולם, ספורטאי נבחרות ישראל, נכון להיום, במידה שהם לא מקבלים שכר, או בהצעה של מיקי, במידה שהם לא מקבלים שכר מינימום, הם נשארים עירומים לחלוטין.

יעקב מרגי: מה היה עד היום?

<נאור גלילי: הם מבוטחים באופן מלא.

יעקב מרגי: החוק הזה לא בא לגרוע.

<כנרת גנצ'רסקי: לא לגרוע.

<כנרת גנצ'רסקי: אני מבקשת לנסות לפחות – אם אתם מאחדים אותם – לוודא שהם מוכרים כמתנדבים בביטוח הלאומי.

יואל רזבוזוב: בדרך כלל לספורטאי נבחרת יש עוד ביטוח מהנבחרת או מהיחידה לספורט הישגי.

יואל רזבוזוב: בדרך כלל.

יואל רזבוזוב: מי שנמצא ביחידה לספורט הישגי יש לו - - -

יעקב מרגי: תוכלו לבחון את זה, אבל זו לא האכסניה.

<כנרת גנצ'רסקי: אני רק מבקשת להעלות את זה לסדר-היום, זה חשוב.

<כנרת גנצ'רסקי: לא לשכוח את ספורטאי נבחרת ישראל.

<כנרת גנצ'רסקי: אני יכולה להגיד לך, כמי שעשתה התמחות במשרד עורכי דין, טיפלתי בספורטאים שהביטוח שלהם היה פשוט בושה וחרפה.

<כנרת גנצ'רסקי: אם אנחנו לא ניתן להם את ההכרה בביטוח הלאומי כמתנדבים – אני חושבת שזה תפקידכם, מאחר שאתה ומיקי באים מהספורט, אז אני מבקשת גם את - - -

<מירב ישראלי: את חושבת שצריך תיקון חקיקה לחוק הביטוח הלאומי?

<כנרת גנצ'רסקי: שיכיר בספורטאי נבחרת ישראל כמתנדבים.

יעקב מרגי: עד היום הייתה לקונה?

<כנרת גנצ'רסקי: כן.

<כנרת גנצ'רסקי: לא מכירים בהם כמתנדבים.

יעקב מרגי: תודה רבה לך.

יעקב מרגי: הנה, יש לך פרטנר לקדם את זה יחד אתו.

יעקב מרגי: תתכתבו במיילים.

יעקב מרגי: עזיז.

<עזיז צרפי: בוקר טוב.

<עזיז צרפי: אנחנו מדברים על הספורט במקומות עבודה.

<עזיז צרפי: הדברים, לדעתנו, לא ברורים.

<עזיז צרפי: במקומות עבודה, אנשים קבועים משלמים למוסד לביטוח לאומי.

<עזיז צרפי: עד היום המוסד לביטוח לאומי הכיר בתאונת ספורט כתאונת עבודה לכל דבר ועניין.

<עזיז צרפי: על-פי חוק הספורט חייבו אותנו לבטח בביטוח נוסף.

<עזיז צרפי: אנחנו משלמים היום בין שמונה לעשרה מיליון שקל.

<עזיז צרפי: זה הולך לפח כי אנחנו מבוטחים על-ידי המוסד לביטוח לאומי.

<עזיז צרפי: יתרה מכך, כפל ביטוחים מעודד ספורטאים להיפצע.

<עזיז צרפי: הוא נפצע בשוק, נופל באמבטיה, ביום שני יש לו משחק, וביום שלישי בבוקר הוא הולך לעבודה ואומר נפגעתי.

<עזיז צרפי: ברגע שאין ביטוח נוסף, הוא ייגש למוסד לביטוח לאומי.

<עזיז צרפי: למוסד לביטוח לאומי יש את המנגנונים לפקח ולבדוק, ואני חושב שזה בסדר.

<עזיז צרפי: אנחנו תומכים.

<עזיז צרפי: תודה רבה.

יעקב מרגי: תודה.

יעקב מרגי: יש מישהו שלא התייחס ורוצה להתייחס לפני שניגש להליך ההקראה?

יעקב מרגי: בבקשה, היועצת המשפטית.

<מירב ישראלי: אני מתחילה בהצעה של מיקי זוהר.

יעקב מרגי: אתה רוצה להתייחס לחוק שהגשת?

יעקב מרגי: בבקשה, אדוני.

מכלוף מיקי זוהר: במשפט קצר, החוק שהגשנו הוא חוק שאני חוויתי באופן אישי.

מכלוף מיקי זוהר: אני הייתי יושב-ראש קבוצת כדורסל, למי ששכח, וניהלתי מערכת כזו.

מכלוף מיקי זוהר: היית רואה מצב שהביטוח הוא מיותר.

מכלוף מיקי זוהר: אתה מבטח את הספורטאי, הוא מבוטח כמעט בכל המקומות האפשריים, בסוף יוצא מצב שהפרמיה רק הולכת וגדלה משנה לשנה, המחיר עולה ועולה, ובסוף הביטוח הזה הופך להיות ביטוח הכי מיותר שבעולם.

מכלוף מיקי זוהר: יש כפל ביטוחים.

מכלוף מיקי זוהר: לכן מרגע שהדבר הזה בא לפתחי, היה לי מאוד פשוט להבין שכזה דבר נכון - - -

יעקב מרגי: המדינה בת 68, אף אחד לא חשב על זה?

מכלוף מיקי זוהר: זה לוקח זמן.

מכלוף מיקי זוהר: אגף תקציבים אמר משהו היום?

מכלוף מיקי זוהר: אגף התקציבים לא בא?

יעקב מרגי: נזמין אותו לקריאה השנייה והשלישית.

יעקב מרגי: לא, הממונה על הביטוחים.

מכלוף מיקי זוהר: היה מישהו שהתנגד בעניין הזה?

יעקב מרגי: לא, לא.

יעקב מרגי: אנחנו נזמין אותם לדיון.

מכלוף מיקי זוהר: תודה לאגף תקציבים שהסכים.

יעקב מרגי: אפילו היה פה נציג משרד המשפטים, שבדרך כלל בוועדת השרים הוא מסבך את העניינים.

יעקב מרגי: הפעם הוא - - -

מכלוף מיקי זוהר: אני מברך.

מכלוף מיקי זוהר: תודה רבה.

<מירב ישראלי: תיקון סעיף 7, שהוא, כאמור, סעיף הביטוח בחוק הספורט.

<מירב ישראלי: "בסעיף 7 לחוק הספורט, אחרי סעיף קטן (א) יבוא: "(א1) הוראות סעיף קטן (א) לא יחולו על אלה: (1) ספורטאים המקבלים בתמורה להשתתפותם בתחרויות ספורט שכר חודשי בסכום שהוא בגובה שכר המינימום הקבוע בחוק שכר מינימום, או בסכום העולה עליו; (2) ספורטאים אשר נוטלים חלק בפעילות ספורט מאורגנת או נתמכת על-ידי המעסיק כפעולה נלווית לעבודה, לרבות במסגרת הליגה של מקומות עבודה, המבוטחים לפי פרק ה' לחוק הביטוח הלאומי [נוסח משולב], התשנ"ה–1995 בענף ביטוח נפגעי עבודה".

<מירב ישראלי: (3) זה הדבר שמשותף לשתי ההצעות, הנוסח הוא קצת שונה, אז נקריא את שני הנוסחים ונראה איך ננסח את זה.

<מירב ישראלי: "(3) ספורטאים שהם תלמידים המבוטחים בביטוח תאונות אישיות לפי סעיף 6(ד1) לחוק לימוד חובה.

<מירב ישראלי: "" ההצעה של חבר הכנסת רזבוזוב: "(א1) הוראות סעיף קטן (א) לא יחולו על רכיבים ביטוחיים המשולמים לפי הוראות חוק לימוד חובה, אלא אם כן החליט המבוטח אחרת.

<מירב ישראלי: "

מכלוף מיקי זוהר: חשוב לי לציין משהו פה, אדוני היושב-ראש, לגבי סעיף (1) בחוק שלי, מה הכוונה, כדי שהמהות תובן, בטח למרכזי הספורט שנמצאים כאן כדי שיעבירו את זה גם לראשי האגודות.

מכלוף מיקי זוהר: יש קבוצות שמחזיקות שחקנים בשכר שהוא נמוך משכר המינימום – ב-2,000 שקלים, ב-3,000 שקלים, ב-4,000 שקלים – הם נקראים שחקנים חצי מקצוענים.

מכלוף מיקי זוהר: אותם כן צריך לבטח מאחר ואין להם מספיק כיסוי ביטוחים – והם נפצעים – כי השכר שלהם לא מצדיק את כיסוי הביטוחים מצד הביטוח הלאומי.

מכלוף מיקי זוהר: אבל שחקנים שמרוויחים 5,000 שקל ומעלה, אלו כבר שחקנים שהם מקצוענים באופן מלא.

יעקב מרגי: אנחנו הבנו את סעיף (1) שלך ככה.

מכלוף מיקי זוהר: יופי.

מכלוף מיקי זוהר: אז אותם לא צריך לבטח כי גם ככה הם מבוטחים בביטוח לאומי.

<אמיר נבון: הערה נוספת.

<אמיר נבון: אנחנו דיברנו על זה.

<אמיר נבון: ספורטאים מקצוענים, בהרבה מאוד מקרים שאני מכיר, המשכורת שלהם משולמת עשר פעמים בשנה ולא 12.

<אמיר נבון: במהלך הפגרה הם לא מקבלים שכר והם עדיין צריכים להיות מבוטחים.

מכלוף מיקי זוהר: אני אענה.

מכלוף מיקי זוהר: מהרגע שהם לא מועסקים, אז הם לא אמורים להיות מבוטחים כי הם לא במסגרת האגודה.

מכלוף מיקי זוהר: אם אחרי עשרה חודשים הם מסיימים את תפקידם בקבוצה - - -

<אמיר נבון: לא, לא, אבל הם מתאמנים.

<קריאה: אבל הם עדיין ממשיכים להתאמן.

מכלוף מיקי זוהר: על חודשי הפגרה – אם בחודשי הפגרה הם רוצים להתאמן במסגרת קבוצתית ללא שכר, כמובן שהקבוצה צריכה לדאוג לביטוח הזה.

<נאור גלילי: ושיפסיקו עם התרגיל הזה של עשרה חודשים, שישלמו להם 12 חודשים.

<אמיר נבון: רק הערה אחרונה שאני חוזר עליה שוב, אם מטרת החוק – ואני מאוד מזדהה אתה – להוריד את התשלום להורים, צריך לוודא שהאגודות מפרטות כמה הם גבו עבור דמי ביטוח מתוך התשלום החודשי.

מכלוף מיקי זוהר: שלא יגבו את זה יותר, שיורידו את זה מההורים.

<יוסי אפשטיין: יוסי אפשטיין ממשרד החינוך, מהלשכה המשפטית.

<יוסי אפשטיין: אנחנו סבורים שאם הפעילות היא פעילות אימונית אחר-הצהריים, היא לא מכוסה בביטוח לאומי.

<יוסי אפשטיין: יש פה בעיה.

יעקב מרגי: רגע, רגע, רגע.

יעקב מרגי: אתה מדבר עכשיו על ביטוח תלמידים?

<יוסי אפשטיין: הליגה למקומות עבודה.

יעקב מרגי: מה אמרת, מר יוסי אפשטיין?

יעקב מרגי: מאיזה משרד?

<יוסי אפשטיין: משרד החינוך.

יעקב מרגי: תלמידים בבקשה.

<יוסי אפשטיין: אנחנו ספורטאים גם.

יעקב מרגי: עכשיו אני אשאל אותך שאלה שקשורה לתלמידים.

יעקב מרגי: בחוק הביטוח (תאונות אישיות) לתלמידים, התלמידים מבוטחים 12 חודשים, כולל בחופשות?

<יוסי אפשטיין: למיטב ידיעתי, כן, 24 שעות ביממה.

יעקב מרגי: תודה.

יעקב מרגי: הנחת את דעתי.

<יוסי אפשטיין: למרות זאת, יש פער בין הביטוחים.

<קריאה: הפער הוא בתנאים.

יעקב מרגי: מה רצית לנדב לביטוח הלאומי, שלא נמצא פה, לגבי העובדים?

<יוסי אפשטיין: אנחנו אומרים, עוד פעם, שעמדת משרד החינוך לגבי פעילות ספורטיבית, שנעשים אימונים בשעות אחר-הצהריים, מדובר בפעילות שהיא לא מכוסה, לדעתנו, על-ידי הביטוח הלאומי.

יעקב מרגי: למבוגרים.

<יוסי אפשטיין: למבוגרים, כן.

<מירב ישראלי: נציג משרד המשפטים מעיר שלשנייה-שלישית אנחנו נזמין את נציג הביטוח הלאומי, והוא יגיד לנו אם יש פערים לפי הפסיקה.

יעקב מרגי: אתה איחרת.

יעקב מרגי: לטובתך, אנחנו הבטחנו שלדיון הבא אנחנו נזמין את הממונה על הביטוחים לכאן ואת המשרד לביטוח לאומי לכאן כדי שיתייחסו לחוקים האלה.

יעקב מרגי: תודה.

יואל רזבוזוב: רק משפט אחד.

יואל רזבוזוב: ספורטאים מקצוענים שנפצעים – ואני מכיר מיליון דוגמאות – מוציאים מאות אלפי שקלים מביטוח לאומי על זה שהם נפצעו בספורט, אז אין מצב שהם לא מבוטחים כי אני יכול לתת לכם דוגמאות ושמות שהוציאו בשנה האחרונה.

מכלוף מיקי זוהר: אגב, בליגה למקומות עבודה, לגבי מה שאמרת, ברגע שהוא עושה את הפעילות במסגרת עבודתו בליגה למקומות עבודה, אזי הוא מבוטח במסגרת העבודה.

מכלוף מיקי זוהר: אלו תאונות אישיות במסגרת תאונות עבודה.

יעקב מרגי: אני מביא את החוקים הממוזגים להצבעה.

<מירב ישראלי: רגע, יש לנו עוד את הנוסח שאנחנו צריכים לתאם.

<מירב ישראלי: אני אקרא את זה מח"כ רזבוזוב – האם זה שזה רק רכיבים ביטוחיים, ולא החרגה מלאה של התלמידים באופן כללי זה משהו שאתה עומד עליו, או שאפשר להקריא מהנוסח ה - - -

יואל רזבוזוב: לא, לא מהותי.

יואל רזבוזוב: כוונת המחוקק היא לפטור מהביטוח.

<מירב ישראלי: אז אני חושבת שהנוסח שפוטר את התלמידים - - -

<אהוד לוי: אני חושב שזה מהותי מאוד.

<אהוד לוי: הניסוח הזה הוא טוב מאוד.

<אהוד לוי: הניסוח של חבר הכנסת הוא טוב כי יש רכיבים, למשל בביטוח תאונות אישיות של תלמידים, כמו ביטוח אחריות כלפי צד ג', שלא קיימים בביטוח תאונות אישיות של תלמידים ויש עליהם חובה לפי חוק הספורט.

<אהוד לוי: הניסוח הזה שהוא כתב, רק לגבי אותם רכיבים שמבוטחים, זה קולע למטרה.

<מירב ישראלי: נכון, אבל אז זה עדיין יחייב לערוך את שני הביטוחים.

<מירב ישראלי: אם הבנתי את ההצעה - - -

<אהוד לוי: שנערכים בכל מקרה, כי ביטוח צד ג' - - -

יעקב מרגי: כוונת המחוקק של חבר הכנסת רזבוזוב הייתה לייתר ביטוח נוסף.

יעקב מרגי: לו יצויר שאני דואג לעצמי, ואני בודק את הרכיבים הביטוחיים של התלמיד, ואני רוצה עוד רכיב שלא נמצא בפוליסה, עומדת לי הרשות.

יעקב מרגי: אבל אתה כאגודת ספורט לא תחייב אותי להביא פוליסה.

יעקב מרגי: אם אני אתן את הניסוח שלך, אתה עלול להיכנס לו בפרצה הזו, ואנחנו לא רוצים.

<אהוד לוי: אז אני מנסה לומר לך שיש ביטוח תאונות אישיות ויש ביטוח אחריות כלפי צד ג', שזה ביטוח שמכסה חבות - - -

<מירב ישראלי: צד ג' זה לא על חשבון ההורים.

<אהוד לוי: אתם לא הבנתם אותי.

<אהוד לוי: אתם לא הבנתם, אני מתנצל.

<קריאה: יש פער בין הביטוחים.

<אהוד לוי: חוק הספורט מחייב לבטח צד ג'.

<אהוד לוי: חוק הספורט מחייב לבטח צד ג'.

יעקב מרגי: אדוני, טענת טענה, נכון?

יעקב מרגי: אם אנחנו נקבל את הניסוח שחבר הכנסת רזבוזוב הציע, האגודות עלולות להגיד אנחנו רוצות עוד רכיבים כאלה וכאלה.

יעקב מרגי: הצעת החוק אומרת לא, אני אדון לעצמי, אני מבטח את עצמי בביטוח תאונות אישיות לפי אותם רכיבים שנמצאים.

יעקב מרגי: אם אני אכניס את הניסוח הזה, אתה עלול להיכנס לו בדרישות נוספות.

<אהוד לוי: אז תתקן את התקנה - - - בחוק הספורט.

יעקב מרגי: לכן אנחנו מתקנים את הניסוח.

<אהוד לוי: בחוק הספורט יש תקנה של ביטוח, והתקנה של הביטוח אומרת שצריך לבטח צד ג', אז אתה חייב להוריד את זה.

<אהוד לוי: אתה לא יכול להשאיר את זה בתקנה.

יעקב מרגי: צד ג' על המתאמן?

<קריאה: לא, על האגודות.

יעקב מרגי: על האגודות.

יעקב מרגי: אני לא בא להקל עליכם.

<אהוד לוי: לא, אתם טועים, רבותי, אני מתנצל.

יעקב מרגי: למה?

<אהוד לוי: כי ככה החוק, אני אראה לך את התקנה, תקרא את התקנה.

<אהוד לוי: בתקנה כתוב שחייבים לעשות ביטוח תאונות אישיות, חייבים לעשות ביטוח להוצאות רפואיות במקרה של פציעה, וחייבים לעשות ביטוח לאחריות חוקית כלפי צד ג'.

<אהוד לוי: זו התקנה.

<קריאות: הוא צודק.

יעקב מרגי: אני אשאל אותך שאלה.

יעקב מרגי: כלפי המתאמן, מה יש בתקנה?

<אהוד לוי: חייב שיהיה לו ביטוח צד ג'.

<מירב ישראלי: אני אסביר מבחינה משפטית שוועדה בכנסת לא יכולה לתקן תקנה כי התקנה היא באחריות השר, ותקנה לא יכולה לסתור חוק.

<מירב ישראלי: לכן, אם יעבור תיקון לחוק, ככל שהתקנה תסתור את החוק, השר יצטרך לתקן את התקנה.

<אהוד לוי: רק רציתי להסב את תשומת לבכם כי זה מחייב טיפול.

<מירב ישראלי: בסדר גמור.

<מירב ישראלי: הדבר השני, אנחנו מורידים גם "אלא אם כן החליט המבוטח אחרת", שיש בהצעה של – את זה אנחנו לא מכניסים.

יואל רזבוזוב: זה לא חובה.

יואל רזבוזוב: מי שרוצה לבטח מעבר – זה מובן מאליו.

<מירב ישראלי: אנחנו לא מכניסים את זה.

<מירב ישראלי: אנחנו הופכים - - - הנוסח של פ/3071.

<מירב ישראלי: מבחינת תחילה, תחילה מידית, נכון?

יואל רזבוזוב: כן.

מכלוף מיקי זוהר: כן, אנחנו רוצים להספיק את העונה הקרובה.

מכלוף מיקי זוהר: העונה הקרובה מתחילה בספטמבר.

יעקב מרגי: ולכן נחפזנו והבאנו זאת לדיון בוועדה.

יעקב מרגי: אני מאחל לך כמו בריצת מרתון, לגמור את זה עוד במושב הזה.

יעקב מרגי: תודה רבה, אני מביא את הצעות החוק הממוזגות להצבעה.

יעקב מרגי: מי בעד הצעות החוק לקריאה ראשונה?

יעקב מרגי: מי נגד?

יעקב מרגי: בעד אישור הצעות החוק לקריאה ראשונה – פה אחד

יעקב מרגי: נמנעים – אין

יעקב מרגי: אין מתנגדים.

יעקב מרגי: אין נמנעים.

יעקב מרגי: הצעות החוק אושרו ויועלו למליאה לקריאה ראשונה.

יעקב מרגי: תודה רבה, הישיבה נעולה.